
Energiagazdálkodási ki mit tud? - avagy a kkv-k válaszai az energiapiac kihívásaira

A történelem során számtalan esemény bizonyíthatta azt a tényt, hogy az energia nélkülözhetetlen motívuma az ember létezésének. A közlekedés és a technika fejlődése, az egyes újítások és a gyorsabb életvitel kialakítása az energiafelhasználás folyamatos növekedését eredményezte. A túlzott felhasználást azonban sokáig nem lehet már fenntartani. A környezeti hatások mellett fennáll az a veszély, ami az élet számtalan területét is megváltoztatja: kimerülnek a fosszilis energiahordozó készleteink. Így gondolnunk kell azon lehetőségek számbavételére, melyek az energiafelhasználás csökkentésére, vagy alternatív útjaira irányulnak. Emellett az energiapiacon lezajlott liberalizációs folyamatok az energiabeszerzés terén teremtettek új helyzetet.

Ezen gondolatok tükrében a vállalatoknak is nagy kihívást jelent tevékenységük során a legoptimálisabb működés, mely megjelenik a költségeiknél, az egyes erőforrások felhasználásában. A növekvő energiaárak növelik a vállalatok költségszintjét, de a szigorodó környezetvédelmi előírások is folyamatos alkalmazkodást kívánnak meg. Dolgozatomban azt vizsgálom, hogy milyen válaszlehetőségei és válaszai vannak a kis- és középvállalkozásoknak a változó energiapiac kihívásaira, és milyen szerepet tölt be az energiagazdálkodás a vállalatok működésében.

Hipotéziseim alátámasztására primer kutatást végzek a Borsod-Abaúj-Zemplén megyei kis- és középvállalkozások körében. Kutatásomban arra keresem a választ, mennyire energiatudatosak a megye vállalkozásai, tesznek-e erőfeszítéseket az energiaköltségek csökkentésére, mi motiválja, vagy éppen akadályozza ezeket a törekvéseket, illetve milyen nehézségekkel kell szembenézniük az energiapiacon.



